Document ID: 32001R2205

Nariadenie Komisie (ES) č. 2205/2001
zo 14. novembra 2001,
ktorým sa mení a dopĺňa smernica 70/524/EHS o prídavných látkach v krmivách vzhľadom na zrušenie povolenia určitých prídavných látok
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na zmluvu o založení Európskych spoločenstiev,
so zreteľom na smernicu Rady 70/524/EHS z 23. novembra 1970 o prídavných látkach v krmivách [1], naposledy zmenenú a doplnenú smernicou 2001/46/ES Európskeho parlamentu a Rady [2] a najmä na jej článok 9g) (4),
keďže:
(1) Ako je uvedené v článku 9g (1) smernice 70/524/EHS antibiotiká a kokcidiostatiká, ktoré boli zahrnuté do prílohy I tejto smernice pred 1. januárom 1998, sa dočasne povolili od 1. apríla 1998 a presunuli sa do kapitoly I prílohy B s cieľom prehodnotiť ich ako prídavné látky viazané na osobu zodpovednú za ich uvedenie do obehu.
(2) Na uvedené prídavné látky sa museli predložiť nové žiadosti na povolenie. Okrem toho sa na základe článku 9g (4) smernice 70/524/EHS vyžaduje, aby sa najneskôr do 30. septembra 2000 v prípade týchto žiadostí predložila dokumentácia, ako je ustanovené v článku 4 tejto smernice za účelom prehodnotenia.
(3) Do 1. októbra 2000 boli predložené dokumentácie pre kokcidiostatiká meticlorpindol, meticlorpindol/metylbenzoquat, amprolium, amprolium/etopabát, dimetridazol a nikarbazin a pre antibiotikum flavofosfolipol.
(4) Členské štáty skontrolovali v súlade s článkom (4) smernice 70/524/EHS súlad dokumentácií so smernicou Rady 87/153/EHS zo 16. februára 1987, ktorá ustanovuje usmernenia pre hodnotenie prídavných látok vo výžive zvierat [3], naposledy zmenenou a doplnenou smernicou Rady 2001/79/ES [4] v lehote 60 dní od dátumu, keď im bola dokumentácia odoslaná.
(5) Komisia po porade so Stálym výborom pre krmivá a v súlade s článkom 4 (5) smernice 70/524/EHS oznámila žiadateľom o povolenie uvedených kokcidiostatík, že predpisy na administratívne predkladanie dokumentácií neboli splnené, keďže chýbali údaje počnúc identifikáciou látky až po dôležité toxikologické informácie.
(6) Komisia oznámila podobne po porade so Stálym výborom pre krmivá a v súlade s článkom 4 (5) smernice 70/524/EHS žiadateľovi o povolenie uvedeného antibiotika, že sa nesplnili predpisy na administratívne predkladanie dokumentácie pre určité kategórie zvierat, keďže chýbali údaje o účinnosti a údaje týkajúce sa tolerančných testov pre tieto kategórie.
(7) S cieľom zabezpečiť, aby nedostatky pri predkladaní potrebných údajov neboli spôsobené nepredvídanými prekážkami pri doručení, uvedeným žiadateľom sa poskytla ďalšia trojtýždňová lehota na doplnenie chýbajúcich informácií.
(8) Pre niektoré látky boli predložené doplňujúce údaje, to však nepostačovalo na splnenie smernice 87/153/EHS, pretože v rámci dodatočnej lehoty neboli Komisii poslané žiadne doplňujúce údaje pre ostatné príslušné látky.
(9) Keďže požiadavky smernice 70/524/EHS pre uvedené kokcidiostatiká neboli splnené, mali by sa povolenia udelené na tieto prídavné látky zrušiť a ich zápisy vypustiť z kapitoly I prílohy B k smernici.
(10) Keďže požiadavky smernice 70/524/EHS neboli splnené pre antibiotikum flavofosfolipol vzhľadom na určité kategórie zvierat, mal by sa z tohto dôvodu vypustiť zápis antibiotika z kapitoly I prílohy B k smernici.
(11) Je potrebné schváliť lehotu, počas ktorej sa môžu spotrebovať existujúce zásoby kokcidiostatík a antibiotík, na ktoré sa vzťahuje toto nariadenie.
(12) Stály výbor pre krmivá neposkytol stanovisko, Komisia preto navrhla Rade 25. júla 2001 tieto opatrenia v súlade so smernicou 70/524/EHS, od Rady sa požaduje, aby rozhodla do troch mesiacov.
(13) Rada nerozhodla v požadovanej časovej lehote. Rada v rovnakej časovej lehote nerozhodla proti navrhovaným opatreniam jednoduchou väčšinou. Tieto opatrenia by mala teraz prijať Komisia,
PRIJALA TOTO NARIADENIE:
Článok 1
Kapitola I prílohy B k smernici 70/524/EHS sa mení a dopĺňa takto:
1. Tieto látky patriace do skupiny kokcidiostatiká a iné liečivé látky sa vypúšťajú:
- meticlorpindol,
- meticlorpindol/methylbenzoquat,
- amprolium,
- amprolium/etopabát,
- dimetridazol,
- nikarbazín.
2. Zápisy týkajúce sa flavofosfolipolu sa menia a dopĺňajú takto:
a) kategória zvierat "kožušinové zvieratá, okrem králikov" sa vypúšťa;
b) kategória zvierat "iná hydina, okrem kačíc, husí, holubov" sa nahrádza kategóriou zvierat "výkrm kurčiat".
Článok 2
Toto nariadenie nadobúda účinnosť šesť mesiacov po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. novembra 2001

Labels: 0
17
6